КIуэкIуэ Юрий Къэбэрдей-Балъкъэрым щыIэ дин зэгухьэныгъэхэм я унафэщIхэм яхуозэ
Дыгъуасэ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий яIущIащ республикэм щыIэ дин зэгухьэныгъэхэм я унафэщIхэм. Абы кърихьэлIащ Пятигорск, Черкесск щIыналъэхэм я архиепископ Феофилакт.
КъБР-м и Муслъымэнхэм я дин IуэхущIапIэм и тхьэмадэ Дзасэжь Хьэзрэталий, Налшык и члисэхэм я Iэтащхьэ Бобылев Валентин сымэ я псалъэхэм къыхэщащ къэралми дин лэжьакIуэхэми ирагъэкIуэкI лэжьыгъэр цIыхухэм я зэхэщIыкIыр къэIэтыным, мамырыгъэмрэ зэгурыIуэныгъэмрэ гъэбыдэным зэрыхуэунэтIар.
КIуэкIуэ Юрий дин лэжьакIуэхэм фIыщIэ яхуищIащ цIыхухэм шынагъуэншагъэ къахузэгъэпэщыным, зэрыт диным емылъытауэ дэтхэнэми псэукIэ тэмэм иIэным и лъэныкъуэкIэ къэув къалэнхэр тэмэму къазэрыгурыIуэм папщIэ.
ЗэIущIэм хэтахэр зэгурыIуащ мыпхуэдэ псалъэмакъыр щIэх-щIэхыурэ ирагъэкIуэкIыну. Мэлыжьыхьым и 15-м Пейсах махуэшхуэр зэрагъэлъапIэм къыхэкIыу КIуэкIуэ Юрий республикэм ис бгырыс журтхэм я лIыкIуэхэм ехъуэхъуащ икIи а махуэр цIыхухэм я плъапIэхэр гуапагъэм, захуагъэм хуэунэтIыным зэрытеухуар жиIащ.
КъБР-м и Iэтащхьэмрэ Правительствэмрэ я пресс-IуэхущIапIэ.
